Astăzi a avut loc o nouă conferință de presă în care Klaus Iohannis a decis să vorbească pe marginea zvonului că ar putea pleca mai devreme de la Cotroceni. În intervenția de azi, Preşedintele a vorbit despre poziţia de secretar general NATO.
De ceva vreme se tot vorbește aprig despre viitorii candidați la funcția de Secretar General al NATO, iar cele mai vehiculate nume erau cele ale premierului olandez, Mark Rutte, și surprinzător, cel al președintelui, după ce România l-a propus pe Klaus Iohannis la şefia NATO.
În cazul oficialului din Țările de Jos, state precum Ungaria, și-au declarat oficial poziția de nesusținere a unei eventuale candidaturi la această funcție.
De cealaltă parte, inclusiv în eșicherul politic românesc, au existat zvonuri, conform cărora dacă va fi nominalizat pentru o astfel de candidatură, Klaus Iohannis ar putea pleca mai devreme de la Palatul Cotroceni.
România i-a notificat pe ceilalți membri NATO că intenționează să-și nominalizeze președintele ca și candidat pentru funcția de secretar general al alianței de apărare, potrivit unor oficiali europeni.
Dar, așa cum arată Bloomberg, nominalizarea președintelui Klaus Iohannis va complica eforturile celorlalți aliați de a-l instala pe premierul olandez demisionar Mark Rutte ca viitor șef al Organizației Tratatului Atlanticului de Nord.
Mark Rutte rămâne însă favoritul clar pentru acest post, întrucât SUA, Germania și Marea Britanie l-au susținut pentru a conduce alianța formată din 31 de membri odată ce mandatul secretarului general Jens Stoltenberg se va încheia în acest an.
În conferința de presă de astăzi, de la Palatul Cotroceni, Preşedintele a vorbit despre poziţia de secretar general NATO, declarând:
"În ce privește NATO, știți că voi face o declarație puțin mai târziu astăzi la ora 17:00 și o să vă spun mai multe atunci, dar nu intenționez să-mi scurtez mandatul de președinte".
De altfel, la recentul Congres al Partidului Popular European, surse din interior declarau că, de fapt, singura miză posibilă în acest moment a actualului președinte al României este viitoarea candidatură a lui Klaus Iohannis la șefia NATO.
La evenimentul de săptămâna trecută, mai spun surse din interior, Iohannis ar fi primit suportul dreptei populare pentru a ocupa această funcție, dar nu a fost nimic confirmat oficial. Cu toate astea, se pune întrebrea firească, pleacă sau nu Klaus Iohannis mai devreme de la Cotroceni?
Oficiali europeni și americani anonimi, comentând pentru Bloomberg, și-au exprimat îndoielile cu privire la șansele lui Iohannis. Unii dintre ei au declarat că încercarea acestuia ar prelungi probabil doar procesul până când Mark Rutte va deveni în cele din urmă secretar general.
Mai mulți oficiali americani au declarat pentru Bloomberg că președintele Joe Biden are o mare stimă pentru ambii candidați, dar Statele Unite îl susțin deja pe Mark Rutte. deși, spun surse, Klaus Iohannis vrea să ajungă la șefia NATO.
La 22 februarie, presa de peste ocean relata că președintele american Joe Biden recunoștea că susține numirea premierului olandez Mark Rutte în funcția de secretar general al NATO după încheierea mandatului lui Jens Stoltenberg.
În același timp, Sky News a relatat că și Marea Britanie susține candidatura lui Rutte. Reamintim că mandatul lui Stoltenberg expiră la 1 octombrie 2024.